Prečišćeni tekst Zakona o izboru predsjednika Crne Gore obuhvata sljedeće propise:

1. Zakon o izboru predsjednika Crne Gore ("Službeni list Crne Gore", br. 017/07 od 31.12.2007),

2. Zakon o finansiranju kampanje za izbor predsjednika Crne Gore, gradonačelnika i predsjednika opštine ("Službeni list Crne Gore", br. 008/09 od 04.02.2009),

3. Odluka Ustavnog suda Crne Gore U-I br. 23/14, od 10. februara 2016. godine sa izdvojenim mišljenjima ("Službeni list Crne Gore", br. 012/16 od 23.02.2016),

4. Odluka Ustavnog suda Crne Gore U-I br. 28/17, od 28. septembra 2018. godine ("Službeni list Crne Gore", br. 073/18 od 19.11.2018), u kojima je naznačen njihov dan stupanja na snagu.

ZAKON

O IZBORU PREDSJEDNIKA CRNE GORE

("Službeni list Crne Gore", br. 017/07 od 31.12.2007, 008/09 od 04.02.2009, 012/16 od 23.02.2016, 073/18 od 19.11.2018)

I. OSNOVNE ODREDBE

Član 1

Predsjednik Crne Gore (u daljem tekstu: Predsjednik) bira se na opštim izborima, neposredno i tajnim glasanjem, na vrijeme od pet godina.

Pravo da bude biran za Predsjednika ima državljanin Crne Gore, koji je navršio 18 godina života i koji ima prebivalište u Crnoj Gori najmanje 10 godina u poslednjih 15 godina prije dana održavanja izbora.

Član 2

Izbore za Predsjednika raspisuje predsjednik Skupštine Crne Gore, najkasnije 120 dana prije isteka mandata Predsjednika.

Odlukom o raspisivanju izbora određuje se dan održavanja izbora.

Od dana raspisivanja do dana održavanja izbora ne može proteći manje od 60 ni više od 90 dana.

Član 3

Postupak izbora Predsjednika sprovode Državna izborna komisija, opštinske izborne komisije i birački odbori, nadležni za izbore odbornika i poslanika.

II. PREDLAGANJE KANDIDATA

Član 4

Kandidata za Predsjednika može predložiti politička stranka ili grupa građana, na osnovu potpisa najmanje 1,5% birača od ukupnog broja birača, računajući prema podacima o broju birača sa izbora koji su prethodili odluci o raspisivanju izbora.

Pojedina politička stranka ili grupa građana može predložiti samo jednog kandidata.

Dvije ili više političkih stranaka mogu predložiti zajedničkog kandidata.

Član 5

Birač može, svojim potpisom, podržati samo jednog kandidata.

Član 6

Predlog kandidata za Predsjednika podnosi se Državnoj izbornoj komisiji, najkasnije 20 dana prije dana određenog za održavanje izbora.

Uz predlog iz stava 1 ovog člana podnosi se:

 1) pisana izjava kandidata da prihvata kandidaturu;

 2) potvrda o biračkom pravu kandidata;

 3) potvrda o prebivalištu kandidata;

 4) uvjerenje o državljanstvu;

 5) potpisi birača za podršku kandidatu.

Član 7

Državna izborna komisija utvrđuje listu kandidata za Predsjednika u roku od 48 časova od isteka roka iz člana 6 stav 1 ovog zakona.

Kandidat može odustati od kandidature najkasnije do utvrđivanja liste kandidata.

Redosled na listi kandidata utvrđuje Državna izborna komisija žrijebom, u prisustvu ovlašćenih predstavnika podnosilaca predloga kandidata.

Član 8

Državna izborna komisija će odmah po utvrđivanju liste kandidata, a najkasnije 15 dana prije dana određenog za održavanje izbora, objaviti listu kandidata u "Službenom listu Crne Gore", u svim dnevnim listovima koji izlaze u Crnoj Gori i na Radio i Televiziji Crne Gore.

Ako neki od kandidata umre u vremenu od objavljivanja liste do dana određenog za održavanje izbora, politička stranka može predložiti novog kandidata, u kom slučaju se ne traže potpisi birača, a izbori se odlažu za 14 dana.

III. IZBOR PREDSJEDNIKA

Član 9

Odredbe Zakona o izboru odbornika i poslanika koje se odnose na: biračko pravo; utvrđivanje i oglašavanje liste kandidata; predstavljanje kandidata; način organizovanja izbora; oblik i sadržinu glasačkog listića; glasanje na biračkom mjestu i van biračkog mjesta i zaštitu biračkog prava shodno se primjenjuju na izbor Predsjednika, ako ovim zakonom nije drukčije određeno.

Član 10

Glasanje za izbor Predsjednika vrši se glasačkim listićem.

Glasački listić sadrži: oznaku da se glasa za Predsjednika; ime i prezime kandidata prema redosledu utvrđenom na listi kandidata; naziv političke stranke, odnosno stranaka koje su predložile kandidata, a ako je kandidat predložen od grupe građana, uz njegovo ime i prezime navodi se oznaka " nezavisni kandidat".

Ispred imena kandidata upisuje se redni broj.

Glasački listić ovjerava se pečatom Državne izborne komisije.

Član 11

Birač može glasati samo za jednog kandidata.

Glasa se zaokruživanjem rednog broja ispred imena i prezimena kandidata ili zaokruživanjem njegovog imena i prezimena.

Član 12

Nevažećim se smatra glasački listić:

 - koji je nepopunjen;

 - koji je popunjen tako da se sa sigurnošću ne može utvrditi za kojeg kandidata je birač glasao;

 - na kome je birač glasao za dva ili više kandidata;

 - na kojem je dopisano ime lica koje nije kandidat.

Član 13

Po završenom glasanju birački odbor utvrđuje rezultate glasanja na biračkom mjestu i izvještaj o tome, sa zapisnikom o radu, dostavlja opštinskoj izbornoj komisiji, u roku od 12 časova od zatvaranja biračkog mjesta.

Opštinska izborna komisija utvrđuje rezultate glasanja za teritoriju opštine i izvještaj o tome, sa zapisnikom o radu, dostavlja Državnoj izbornoj komisiji, u roku od 12 časova od dostavljanja izvještaja sa biračkih mjesta.

Član 14

Državna izborna komisija utvrđuje privremene rezultate izbora, u roku od 12 časova od dostavljanja izvještaja opštinskih izbornih komisija.

Član 15

Državna izborna komisija utvrđuje konačne rezultate izbora, u roku od 12 časova od isteka roka za podnošenje prigovora, odnosno žalbi, odnosno od konačnosti ili izvršnosti odluka donesenih po prigovoru ili žalbi.

Član 16

Za Predsjednika izabran je kandidat koji je dobio više od polovine važećih glasova birača koji su glasali.

Član 17

Ako nijedan kandidat ne dobije broj glasova predviđen u članu 16 ovog zakona, održava se drugi izborni krug, za 14 dana.

U drugom izbornom krugu učestvuju dva kandidata koji su dobili najveći broj glasova.

U drugom izbornom krugu izabran je kandidat koji je dobio veći broj glasova.

Ako u drugom izbornom krugu oba kandidata dobiju jednak broj glasova, glasanje se ponavlja između ta dva kandidata, u roku od 7 dana.

Član 18

Ako neki od kandidata iz člana 17 stav 2 ovog zakona odustane od izbora, pravo da učestvuje u drugom izbornom krugu stiče kandidat koji je sljedeći po broju dobijenih glasova u prvom izbornom krugu.

Ako u drugom izbornom krugu ostane samo jedan kandidat, zbog odustajanja drugih kandidata, taj kandidat se smatra izabranim.

Član 19

Ako jedan od kandidata koji ima pravo da učestvuje u drugom izbornom krugu umre do kraja vremena određenog za glasanje, cio izborni postupak se ponavlja, a odluka o raspisivanju izbora donosi se u roku od 14 dana od dana smrti kandidata.

Član 20

Državna izborna komisija objavljuje konačne rezultate izbora za Predsjednika u "Službenom listu Crne Gore " i u sredstvima javnog informisanja.

Član 21

Sredstva za pokriće troškova za izbor Predsjednika obezbjeđuju se u budžetu Crne Gore.

IV. KAZNENE ODREDBE

Član 22

Kandidat za Predsjednika ne može koristiti objekte, finansijska sredstva, vozila, tehnička sredstva i drugu državnu imovinu u svrhu kampanje.

V. PRELAZNE I ZAVRŠNE ODREDBE

Član 23

Stupanjem na snagu ovog zakona prestaje da važi Zakon o izboru predsjednika Republike ("Službeni list RCG", br. 11/03).

Član 24

Ovaj zakon stupa na snagu narednog dana od dana objavljivanja u "Službenom listu Crne Gore".